BODOLAND रादाब: मुसलपुर, 12 मे : आथिखालनि लाइमोन सेंग्रा उन्दै उन्दै गथ’ फरायसाफोरा जिल्लानि गेजेराव द्रागस आरो भां सोबनायखौ बांसिनबाय थानायखौ नुनो मोन्दों । जायनि थाखाय समाजाव गुबुंले थासारि सोमजिबाय दं । बेफोरबादि द्रागस जाग्रा सुबुं आरो द्रागस फानग्रा बेफारिफोरखौ हमनो थाखाय बाक्सा जिल्ला एबसुआ जिल्ला बिफाननि पुलिसखौ हमनानै आइन बादियै साजा होनो थाखाय गोख्रों खावलायदों । लोगोसेनो बाक्सा जिल्लानि गेजेराव थानाय मोनफ्रोमबो दख’रा एबसुखौनो जायफोर सुबुंआ समाज बेरेखा हाबाजों लोब्बा दं, द्रागस भां सोबनाय आरो फाननायजों लोब्बा दं बिसोरखौ हमनो थाखाय गोख्रों नोजोर लाखिनो बिथोन होखादों । बाक्सा जिल्ला एबसुआ द्रागस जानाय आरो फाननायखौ हमनानै सिगांआव गोबां बार साजा होबाय नाथाय दासिमबो बे समाजनि गाज्रि आखुआ जोबनानै थांङाखै, जायनि थाखाय बर’ समाजनि बर’ हारिनि इयुन जोलैया खोमसि लामाजों आगान सुरलांदों बेनिखायनो समाजाव बेफोरखौ होबथानो थाखाय नखरनि बिमा-बिफायाबो गोख्रों नोजोर लाखिनो नांगोन आरो होबथानो नांगोन होनना बाक्सा जिल्ला एबसुनि आफादगिरि उमेस दैमारि बिथांआ बुंथिदों ।बेनि अनगायैबो आथिखालाव कभित-19 नि नैथि दोहौ साग्लोबसारनायनि थाखाय फरायसालि कलेजफोरा बन्द’ जानानै दं । सोलोंसालिफोरा बन्द’ जादों होनना फरायसाफोरा ओरैनो थायालासे न’आवनो गाव गावनि फरा बिजाबखौ फरायबाय थानो खावलायदों मानोना मानसिनि रोंनो नांगौआ जोबनानै थांङा, जेसेबां फरायगोन सोलोंगोन एसेबांनो गियान बांगोन बेनिखायनो रावबो ओरैनो थायालासे फरायबाय थानो खावलायदों जिल्ला एबसुआ । लोगोसेनो बे बेलायाव फरायसानि बिमा-बिफाखौबो गोख्रों दिथा लानो बिथोन होदों ।